**Culoarea iubirii**

*Camelia Ardelean*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De plouă ori ninge, în mine nu-i iarnă,

Vuiește pământul a lacrimi de dor,

Se zbate pădurea în noi și răstoarnă

Mormane de frunze, pe-un gând călător.

Mi-e sete de tine și nu mă mai satur

Să-ți sorb adierea din cupa de foc,

În poala iubirii, poverile-mi scutur,

Adun universul întreg la un loc.

`Mi-ascund nerăbdarea sub vălul candorii,

Puzderii de visuri m-alintă duios,

Dar tremur, tăcută, în fața terorii

De-a pierde-n abis al tău chip luminos.

Răsună-a ta voce – o muzică lină,

Ce-mi vindecă magic din rănile vechi,

Își leagănă crinii a lor crinolină,

Dansează, în stol, rândunele-n perechi.

Ne-alină natura cu-a ei armonie,

Orchestra de șoapte suspină banal,

Sub puntea de raze, zâmbind limonie,

Respiră alene-un pământ ancestral.

De plouă ori ninge, în mine e vară,

Culoarea iubirii se-aprinde ciudat,

Se cerne lumina măiastră afară,

Căci palida iarnă din noi a plecat.